(5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(8)Plán zahŕňa opatrenia, ktoré prispievajú ku všetkým šiestim pilierom, pričom každý zo siedmich komponentov plánu sa týka jedného alebo viacerých pilierov. Takýto prístup pomáha zabezpečiť komplexné zohľadnenie každého piliera koherentným spôsobom. Plán zároveň obsahuje jeden komponent samostatne venovaný zelenej transformácii a ďalší komponent venovaný digitálnej transformácii. Dosiahnutie cieľa spojeného so zelenou transformáciou by malo podporiť zvýšenie využívania miestnych obnoviteľných zdrojov energie, podpora udržateľnej dopravy, opatrenia v oblasti zeleného verejného obstarávania, ako aj obnova budov s cieľom podporiť udržateľné mestské prostredie, čím sa podporí znižovanie emisií skleníkových plynov. K dosiahnutiu digitálnych cieľov by mali prispieť investície a reformy zamerané na digitalizáciu verejného sektora, podnikov a priemyselných ekosystémov, ako aj zlepšenie úrovne digitálnych zručností a podpora zavádzania siete 5G.

(9)Očakáva sa, že plán prispeje k zlepšeniu makroekonomickej výkonnosti zmiernením hospodárskeho a sociálneho vplyvu krízy COVID-19 a zároveň posilní hospodársku, sociálnu a územnú súdržnosť, čím sa podporí tretí pilier uvedený v článku 3 nariadenia (EÚ) 2021/241 týkajúci sa inteligentného, udržateľného a inkluzívneho rastu. Zahŕňa to zvýšenie investícií a podporu dlhodobých inovácií, zlepšenie výsledkov v oblasti vzdelávania a rozšírenie aktívnych politík trhu práce. Plán sa zameriava na vzdelávanie a inovácie, konkrétne na zlepšenie rámca vzdelávania a odbornej prípravy, čím prispieva k štvrtému a šiestemu pilieru podľa článku 3 uvedeného nariadenia. Očakáva sa, že skvalitnenie vzdelávania v Litve priamo prispeje k ekonomickej a sociálnej odolnosti znižovaním rozdielov vo vzdelávaní vyplývajúcich zo sociálno-ekonomického prostredia, z ktorého žiaci pochádzajú. Cieľom plánu je prostredníctvom kvalitnejšieho systému odborného vzdelávania a prípravy, rozšíreného systému profesijného poradenstva a reštrukturalizovaných systémov vzdelávania dospelých zabezpečiť, aby ľudia mali zručnosti pre budúce pracovné miesta. Opatrenia na podporu vysokoškolského vzdelávania a inovácií by mali zvýšiť produktivitu a konkurencieschopnosť Litvy.

(10)V nadväznosti na krízu spôsobenú pandémiou litovský plán obsahuje opatrenia zamerané na posilnenie zdravia a ekonomickej, sociálnej a inštitucionálnej odolnosti, čo zodpovedá piatemu pilieru podľa článku 3 nariadenia (EÚ) 2021/241. Plán sa jednak priamo zameriava na zvýšenie odolnosti, kvality, dostupnosti a efektívnosti systému zdravotnej starostlivosti a zároveň zahŕňa aj opatrenia zacielené na zreformovanie sociálnej infraštruktúry Litvy. Krajina sa v pláne zaväzuje zvýšiť efektívnosť verejného sektora prostredníctvom reformy štátnej služby a digitalizácie, reformy daňového systému zameranej na dosiahnutie vyššej úrovne dodržiavania daňových predpisov, spravodlivosti, lepšej redistribučnej kapacity a priaznivosti pre rast, ako aj zlepšením rozpočtového rámca vrátane preskúmaní výdavkov verejnej správy. Cieľom opatrení zahrnutých v pláne je zároveň zlepšiť podporu zamestnanosti a ochranu garantovaného minimálneho príjmu v záujme zmiernenia chudoby a zlepšenia sociálnej súdržnosti. Očakáva sa, že týmito opatreniami sa zlepší územná súdržnosť.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(11)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu adresovaných dotknutému členskému štátu vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(12)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Litve v rámci európskeho semestra v rokoch 2019 a 2020, a to najmä v oblasti zdravotnej starostlivosti, ako sú odolnosť, dostupnosť, kvalita, cenová dostupnosť a efektívnosť systému zdravotnej starostlivosti; v oblasti vzdelávania a zručností, ako sú kvalita a efektívnosť všetkých úrovní vzdelávania a odbornej prípravy; v oblasti sociálneho začlenenia, ako sú dávky minimálneho príjmu; v oblasti dodržiavania daňových predpisov a účinnosti daňovo-dávkového systému; v oblasti inovácií, efektívnosti pri používaní energie a zdrojov, ako aj udržateľných dopravných a energetických prepojení.

(13)Očakáva sa, že reformy a investície obsiahnuté v pláne udržateľným spôsobom podporia rastový potenciál hospodárstva. Cieľom plánu je napomôcť obnoveniu rastu podporou digitálnej a zelenej transformácie, inovácií, vzdelávania a rozvoja zručností, ako aj vyššej efektívnosti verejného sektora.

(14)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Litvy, a to bez ohľadu na skutočnosť, že Litva vo všeobecnosti primerane a dostatočne zareagovala na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Zároveň možno odporúčania týkajúce sa energetických prepojení a podpory likvidity pre súkromný sektor takisto považovať za odporúčania, ktoré nepatria do rozsahu pôsobnosti plánu, pretože, po prvé, projekty energetických prepojení sú na dobrej ceste a, po druhé, litovská vláda v reakcii na krízu COVID-19 zaviedla odklady daňovej povinnosti, pridelila finančné prostriedky na priame platby a zaviazala sa poskytnúť dodatočné úverové záruky na podporu likvidity pre podniky.

(15)Pokračujúca konvergencia je pre Litvu naďalej prioritou a vyžaduje si zníženie regionálnych rozdielov, riešenie nedostatku kvalifikovanej pracovnej sily a otázky nízkych investícií, a to aj do výskumu a vývoja. Podnikateľské prostredie by sa v Litve malo zlepšiť vďaka reformám a investíciám zameraným na zlepšenie výberu daní, zvýšenie efektívnosti daňového systému a digitalizáciu verejného sektora. Cieľom plánu je zlepšiť kvalitu vzdelávania a odbornej prípravy na všetkých úrovniach a zvýšiť mieru účasti na vzdelávaní dospelých v záujme lepšieho riadenia zručností. Reformy a investície do systémov vysokoškolského vzdelávania, odborného vzdelávania a prípravy by mali týmto systémom pomôcť lepšie reagovať na zmeny na trhu práce a v sociálnej oblasti vzhľadom na zelenú a digitálnu transformáciu. Očakáva sa, že vďaka konsolidácii agentúr zodpovedných za podporu inovácií sa zvýši efektívnosť politík v oblasti výskumu a inovácií. Regionálne rozdiely, vysoké riziko chudoby a sociálneho vylúčenia sa riešia prostredníctvom reforiem zameraných na zlepšenie primeranosti podpory minimálneho príjmu a redistribučnej kapacity daňovo-dávkového systému, na skvalitnenie dlhodobej starostlivosti, ako aj opatreniami na zvýšenie kvality a dostupnosti systému zdravotnej starostlivosti. Politiky na podporu digitálnej a zelenej transformácie krajiny, napríklad ďalší rozvoj v oblasti zavádzania sietí s veľmi vysokou kapacitou, podpora výroby a uskladňovania energie z obnoviteľných zdrojov a nahrádzanie znečisťujúcich vozidiel vozidlami s nulovými emisiami, do istej miery prispievajú aj k riešeniu významných regionálnych rozdielov. Vzhľadom na uvedené by sa plánom podľa predpokladov malo zabezpečiť výrazné a udržateľné posilnenie rastového potenciálu litovského hospodárstva.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(16)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(17)Zo simulácií útvarov Komisie vyplýva, že plán má potenciál zvýšiť do roku 2026 HDP Litvy o 1,0 % až 1,6 %.Očakáva sa, že udržateľné a rast podporujúce reformy a investície, ktoré sú zahrnuté v pláne, budú riešiť štrukturálne nedostatky v litovskom hospodárstve a posilnia jeho odolnosť a produktivitu. Opatrenia na podporu výroby a uskladňovania energie z obnoviteľných zdrojov, obnovy efektívne využívajúcej energiu, digitalizácie služieb verejnej správy, opatrenia v oblasti odbornej prípravy a podpory podnikania, ako aj v oblasti inovácií a spolupráce medzi vedou a podnikmi sú v súlade s aktualizovanou priemyselnou stratégiou EÚ a mali by priamo prispieť k rozsiahlejšej tvorbe pracovných miest, hospodárskej konkurencieschopnosti a udržateľnému dlhodobému rastu. Reforma systému minimálneho príjmu, opatrenia na modernizáciu všeobecného vzdelávania a zreformovanie systému odborného vzdelávania a prípravy spolu s opatreniami na zvýšenie kvality a dostupnosti zdravotníckych služieb by podľa očakávaní mali mať trvalý vplyv na sociálne začlenenie a zručnosti v Litve. Očakáva sa, že dlhodobý vplyv uvedených opatrení posilnia fiškálne a hospodárske prínosy plánovaných reforiem vo verejnom sektore, najmä reforiem na zlepšenie rozpočtového rámca, dodržiavania daňových predpisov a efektívnosti daňového systému.

(18)Očakáva sa, že plán v krátkodobom až strednodobom horizonte prispeje k vykonávaniu Európskeho piliera sociálnych práv prostredníctvom významného pozitívneho vplyvu na fungovanie trhu práce, vzdelávanie, problematiku chudoby a príjmovej nerovnosti, a to okrem iného vďaka zvýšeniu finančného krytia a rozsahu pôsobnosti aktívnych politík trhu práce; zvýšenia univerzálnych dávok pre slobodné staršie osoby a osoby so zdravotným postihnutím a zvýšenia pokrytia systému sociálneho poistenia v nezamestnanosti. Dlhodobý vplyv by sa podľa predpokladov mal posilniť zlepšením výsledkov v oblasti vzdelávania a zvýšením efektívnosti daňovo-dávkového systému. Dosah plánu na územnú súdržnosť sa nekvantifikoval, ale z kvalitatívnej analýzy vyplýva pozitívny vplyv na znižovanie sociálno-ekonomických rozdielov medzi litovskými regiónmi.

Zásada „výrazne nenarušiť“

(19)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).

(20)Plán obnovy a odolnosti zabezpečuje, že jednotlivé reformy a investície nespôsobia významné narušenie žiadneho zo šiestich environmentálnych cieľov v zmysle článku 17 nariadenia (EÚ) 2020/852, ktorými sú zmiernenie zmeny klímy; adaptácia na zmenu klímy; udržateľné využívanie a ochrana vodných a morských zdrojov; obehové hospodárstvo; prevencia a kontrola znečisťovania a ochrana a obnova biodiverzity a ekosystémov. Litva poskytla odôvodnenia podľa technického usmernenia Komisie týkajúceho sa uplatňovania zásady „výrazne nenarušiť“ (2021/C 58/01). Podľa potreby sú požiadavky na posúdenie súladu so zásadou „výrazne nenarušiť“ zakotvené v návrhu opatrenia a sú vymedzené aj v rámci míľnika alebo cieľa súvisiaceho s daným opatrením. Týmto spôsobom je zabezpečené, že každé vyplatenie v súvislosti s príslušnými opatreniami sa môže uskutočniť až po zaistení súladu so zásadou „výrazne nenarušiť“.

(21)V pláne sa venuje osobitná pozornosť opatreniam, ktorých vplyv na environmentálne ciele si vyžaduje podrobné preskúmanie. V zelenom komponente sa kladie osobitný dôraz na udržateľnú mobilitu prostredníctvom reformy s heslom „doprava, ktorá neznečisťuje životné prostredie“. Ide najmä o podporu rozvoja v odvetví palív z obnoviteľných zdrojov, ako je biometán a kvapalné biopalivá druhej generácie, a zriaďovania čerpacích staníc pre tieto alternatívne palivá. Uvedené investície by potenciálne mohli byť v rozpore s viacerými environmentálnymi cieľmi, ako je zmierňovanie zmeny klímy, prevencia a kontrola znečisťovania a ochrana a obnova biodiverzity. Zabrániť by sa tomu malo uplatňovaním požiadavky, aby sa biometán alebo biopalivá vyrábali výlučne zo surovín uvedených v prílohe IX k smernici Európskeho parlamentu a Rady (EÚ) 2018/2001 a aby konečná výroba bola v súlade s ustanoveniami uvedenej smernice a so súvisiacimi vykonávacími a delegovanými aktmi. Výrobcovia by mali predložiť osvedčenia potvrdzujúce udržateľnosť ich výroby. Litva okrem toho poskytla uistenia potvrdené aj v zodpovedajúcom cieli, že vo vozidlách podporovaných v rámci plánu obnovy a odolnosti sa majú používať výlučne biopalivá, kvapalné biopalivá a palivá z biomasy, ktoré sú v súlade so smernicou (EÚ) 2018/2001, a že podiel biopalív v národnom palivovom mixe by sa mal časom zvyšovať. Počíta sa s vytvorením systému účtovných jednotiek pre palivá z obnoviteľných zdrojov, v ktorom sa budú zaznamenávať množstvá biometánu a iných palív z obnoviteľných zdrojov dodávané do odvetvia dopravy, na základe čoho by hospodárske subjekty mali získavať osvedčenia zodpovedajúce očakávanému používaniu palív z obnoviteľných zdrojov. V zákone o alternatívnych palivách sa napokon stanovuje nová požiadavka na výrobcov palív.

Príspevok k zelenej transformácii vrátane biodiverzity

(22)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu cieľov v oblasti klímy pripadá suma, ktorá predstavuje 37,8 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030.

(23)Očakáva sa, že opatrenia v pláne obnovy a odolnosti Litvy účinne prispejú k zelenej transformácii a k riešeniu výziev, ktoré z nej vyplývajú. V pláne sa podporujú ciele Litvy v oblasti dekarbonizácie a energetickej transformácie stanovené v národnom energetickom a klimatickom pláne. Zelený komponent obsahuje opatrenia zamerané na zvýšenie výroby a uskladňovania energie z obnoviteľných zdrojov, udržateľnú mobilitu, obnovu budov, obnovu znehodnotených rašelinísk a obehové hospodárstvo. Popritom komponent týkajúci sa verejného sektora zahŕňa opatrenie spočívajúce v preskúmaní súčasného daňového systému s cieľom identifikovať a postupne odstrániť daňové úľavy a oslobodenia od dane, ktoré majú najnegatívnejší vplyv na životné prostredie. Realizácia navrhovaných opatrení bude mať podľa všetkého trvalý vplyv, a to najmä tým, že prispeje k zelenej transformácii, posilneniu biodiverzity a ochrane životného prostredia.